B. Bugár, podpredseda NR SR: (2001-11-28):
M. Mesiarik, poslanec: Vážený pán podpredseda, vážený pán minister, vážené poslankyne, poslanci, na úvod by som chcel aj ja podporiť návrh pána poslanca Dzuráka, ktorý rieši skutočne veľmi citlivú záležitosť, s ktorou sme sa aj vo výbore pre sociálne veci a bývanie zaoberali. A ťažila nás táto problematika. Pritom na viacerých rokovaniach sa vlastne dospelo k záveru, že treba túto problematiku v zákone ošetriť. A aj keď je to nad rámec tejto novely, ktorú vláda navrhuje, ja by som sa takisto pridával k tým, ktorí by mali zabudnúť na to, že robíme aj chyby, a tento návrh pána poslanca, skupiny poslancov podporiť. Padla tu už v diskusii aj v spoločnej správe myšlienka, že veľmi často meníme zákon o zamestnanosti. Máme teda na stole ďalšiu novelu. Skutočne je ich mnoho a bolo ich mnoho za tie tri roky. Nemôžem však súhlasiť celkom s tým, ako tu naznačil pán minister, že chybu robia len poslanci, že poslanci svojimi návrhmi, ktoré sú často nečakané, aj ja dnes mám jeden taký, robia problémy v tomto zákone a vôbec v celej problematike. Nie je to vždy pravda. Mnohé chyby sa narobili aj preto, že vláda predložila veci nepremyslené, a to sa trošku prikláňam k pani poslankyni Tóthovej, že sme to všetko vlastne zjedli, poschvaľovali a až život ukázal, že sa stala chyba a že tú chybu treba napraviť. Ale aj to sa stáva a nepovažujem to za hanbu ani za „ostudu“, pretože obidve strany, ako exekutíva, tak my sme nervózni, pretože nezamestnanosť je vysoká, problém veľmi vážny a všetci chceme, ale ja v to pevne verím, že všetci chceme pomôcť tomu, aby sa tento problém riešil. Stala sa nám, vážené poslankyne, poslanci, pri poslednej novele záverom minulého roku ďalšia problematika veľmi aktuálnou, a to, že sme schválili v tejto novele zákona o zamestnanosti, že od 1. 1. 2001 tí občania, ktorí externe študujú na vysokých a stredných školách a stanú sa nezamestnanými, nemôžu byť evidovaní v zozname nezamestnaných. V praxi to znamená, že takýto občan príde o prácu, pretože zamestnávateľ ho pošle do školy, núti ho zvyšovať kvalifikáciu, on sa podrobí, ide, medzitým zamestnávateľ ide do konkurzu, zbankrotuje, občan príde o prácu, ale je zamestnaný, pretože nemôže byť evidovaný na úrade práce. Nemá následne podporu, nemá následne sociálne dávky a mnohí majú doma jedno, dve alebo tri deti. Na výbore vám môžem ukázať množstvo sťažností, ktoré chodia, konkrétne prípady. Pán Tkáč tu minule tiež jeden spomínal, občana, ktorý takto prišiel potom aj o zamestnanie, aj o školu, aj o sociálne dávky. Myslím si, že je to nesprávne, že tento krok nebol domyslený. Ja viem a bolo tu hodne argumentácií, že sa to zneužíva, že mladí ľudia zámerne, hlavne tí, ktorí sa nedostanú na denné, idú na externé a zámerne to využívali na to, aby boli evidovaní a mali aj štúdium a aj nejakú tú podporu. Ale ja si myslím, že nedá sa hodiť všetkých do jedného vreca. A mali by sme sa k tomu zásadne a principiálne postaviť a nerobiť ďalšiu skupinu občanov diskriminovanú, pretože skutočne v mnohých prípadoch ide o tragédie, alebo jednoducho sa potom končí tá aktivita a takýto človek ide z externého štúdia preč, aby sa mohol uživiť. Preto navrhujem, vážené poslankyne, poslanci, aj keď je to nad rámec tejto novely, ale všetko, čo tu dneska budete počuť, bude nad rámec tejto novely, ktorú ministerstvo predkladá, alebo vláda, navrhujem, aby v § 40 ods. 2 písm. b) tohto zákona o zamestnanosti sa na konci vety dala čiarka a bolo vsunuté „okrem štúdia organizovaného externou formou“. V podstate to znamená, že do skupiny, ktorá môže byť evidovaná na úrade práce ako nezamestnaný, by sa mali zaraďovať a nemali by sa vylučovať ani tí, ktorí pracujú, študujú na externej forme štúdia a prídu o prácu počas tohto štúdia. Ja vás prosím o podporu, o zváženie. Návrh bude predložený do lavíc o chvíľu, takže budete môcť sa s ním potom bližšie oboznámiť. Ďakujem pekne.